Fizarana 5 alahahady, 12 nôvambra 2006; lah 3493 tonga soa aman-tsara teto andrenivohitra i vaomihary. Tsy dia manavao loatra izy satria efa fahazarany ny maka rivotra indray mandeha isan-taona ao amin’i nenitoany. Fahafinaretana ho azy ireny fotoana ireny satria mba miala amin’ny mahazatra amin’ny toerana mangina eny ambanivohitra, sady mba tsy manavatsava ranonando vao maraina mankeny an-tsaha, tsy fola-damosina amin’ny fihavana anana sy fandatsahana masom-boly, tsy mivesatra siny fanondrahana isan-kariva fa mahita ny jiro mirentin’iarivo, mankafy ny fahitana an’ireo fiarakodia mifanaretsaka samihafa endrika sy samihafa loko, mampitaha an’ireo karazam-pitafiana tsy fahitany eny ambanivohitra hianjaikan’ ireo sokajin’olona maro, sy ny sisa tsy voatanisa. Tamin’ity indray mitoraka ity kosa, tsy nalehan’ny sainy intsony izany rehetra izany. Endrika maloka no mandrakotra azy. Tsy ilay vaomihary sariaka lava intsony no hita ankehitriny fa i vaomihary vonton’alahelo na alina na atoandro. Malahelo an’ireo ray aman-dreniny sy ny fianakaviany rehetra any ambanivohitra izy, malahelo ny tanàna firihariavany misy an’ireo sakaiza tsy foiny, ireo biby tsy foiny, ireo voly tsy foiny! Izao vao tsapany fa mamy loatra aminy ilay toerana nitaiza ny fahazazany. Toa tsy foiny hilaozana ela, kanefa tsy afa-manoatra izy satria mbola miriharia ao i beza! Fa rehefa tsy nahita an’i vaomihary tao an-tanàna intsony i beza dia tonga tao an-tranon’ny ray aman-drenin’i vaomihary. Akory ny hatairan’izy mivady raha vao nahatazana an’i beza teo am- bahavady. Toy ny nahita biby masiaka sy loza mahatsiravina manatona azy izy ireo. Nihorohoro ny vatany iray manontolo. Tsy afaka ny handositra anefa fa miandry izay higadonany sisa. Samy tsy nisy nahateny izy mivady fa nifampijery fotsiny. Saika tsy nisy nahaloa-peo namaly ny haody nataon’i beza. Herin-tsaina kely nitampify fotsiny sisa no nanosika an-drain’i vaomihary nampandroso an’i beza. Tsy ilay endrika masiaka sy mahatahotra no nentin’i beza nandroso tao amin’izy mivady fa endrika miramirana. Ny feony aza malefaka fa tsy ilay mitratrevatreva toy ny mahazatra. Niezaka nisariaka koa izy mivady na dia hita soritra teny amin’ny endriny ihany aza ny tahotra sy ny fanahiana. Ny feon’i beza malefaka dia toy ny apombo malemy mitahiry afo misoko mora handoro ny fiainan’izy mianakavy ka tsy nampandry saina azy mivady teo am-piresahana. I beza rahateo nanao safarin-dresaka lavabe fa tsy avy hatrany dia namboraka ny tena anton-diany. Toy ny tselatra mialoha ny fipoahan’ny varatra ireny safarin-dresaka ireny. Ny vavan’i beza hanontany momba an’i vaomihary no vara-datsaka nandrasan’izy mivady tamin’io ora sy minitra io. Vara-datsaka tsy azo hiodivirana! Fa lasa aiza i vaomihary? Hoy i beza. Nipoaka tokoa ny varatra! Nifampijery nandritra ny segondra vitsy izy mivady vao namaly an’i beza ny rain’i vaomihary. Asa na efa nomaniny na valin-teny tonga tampoka tao an-tsainy no nilazany fa nalefa hianatra asa tanana any antananarivo i vaomihary. Efa ela izy no nangataka taminay mba hianatra any, hoy ihany izy nanohy ny teniny, fa izao vao tapa-kevitra nandefa azy izahay firy volana izy no hianatra any? Hoy ny fanontanian’i beza arakaraka ny fahavitan’ny fianarany. Mety ho aman-taona, hoy ny valiny. Kepoka i beza. Hita ho nanjombona tampoka ny endriny. Tsy naharitra ela anefa izany fa vetivety ihany dia nanohy ny teniny tamim-pitsikiana izy tsy azo atao, tompoko, ny manao rano dikain’ny zinga ka izany no nahatonga ahy hanatona anareo ray aman-dreny. Tsy afeniko aminareo manko fa manam-pitiavana an’iny zanakareo iny aho, ary vonona ny hampakatra azy ho vady. Tankina tanteraka izy mivady! Mby an-koditra ny loza! Inona no havaly an’i beza? Hitohy